Papersnake/gushiwen huggingface dataset:
仆性懒慢喜睡而吏事亦早休因得遂其欲琳老数
毛滂（宋代）

先生晓开城旦书，坐与老农相嗫嚅。
槐阴翠圆吏已散，归来下嗫手撚须，
胸中百纸无处使，静看穷达如呼虑。
身閒睡饱亦不恶，何用一躍惊骀驽。
去年凿池筑潜玉，清夜明月挂碧芦。
先生独吟亦径醉，谁见露鹤寒相呼。
径山老人笑疏懒，云当运动如户枢。
朝来此老意不已，溪寺破雨遗天苏。
紫房雁觜擢烟缕，细根蝗蚓蟠苔肤。
茯苓虽老避芳液，团参已贵惭云珠。
先生领意手自植，衣袂馥馥侵蘼芜。
从今抱翁十日往，欲将后健酬前劬。
何时一饱翳凤凰，缑山月夜听笙竽。
长吟往觅五麟，翩然那复烦双凫。
坐看白驹变古今，浮沤流电皆须臾。
此语险怪傥未然，引年聊与昌阳俱。
不须仙人九节杖，他年要与猱争途。
凌霄峰头觅此老，登山过水安用扶。
正月十六夜大雪次张守诸公二首
陈造（宋代）

诗款铃斋到即通，细工时肯博粗工。
政声已独当时步，人士饫粗前辈风。
未分清新命开府，可能简远尽安丰。
谭间和气熏人醉，不觉栖栖客路中。
送章行人景南使闽中
谢榛（明代）

春尽天涯感别离，沧波极目去帆迟。江南到处搴芳杜，海上先帆荐荔枝。

明月每劳燕市梦，白云遥寄越乡思。山灵暂尔留旌节，独立西风赋武夷。
秋鹤席上八歌
桂馥（清代）

吴君煮酒酒不群，要余饮酒书八分。墨摩一斗纸丈二，弱豪不八难策勋。

是时春暖窗半启，花香酒气醲氤氲。浅斟细酌到无算，对客解带微觉醺。

请试把管管无力，写出便付秦人焚。红杏小史真解事，杯盘罗列腥与荤。

纵饮大啖杂谐谑，花阴渐转天将曛。兴酣落笔无束缚，墨沈不顾沾裳裙。

横卷直幅尽挥洒，苦无余纸书嘉文。旁观畅意呼大好，一赞亦足张吾军。

乃知工拙在气势，较量肥瘦徒纷纭。吴君吴君但愿日日饮酒书八分，富贵于我如浮云。
偈
释可复（宋代）

苦痛深，苦痛深。
碧潭千万丈，那个是知音。
太令人施氏挽词二首 其一
孙觌（宋代）

天上骖鸾鹤，人中梦虺蛇。舒长真化国，青白旧儒家。

朝籍通丹地，宫衣曳紫霞。蓬莱三万里，何处问灵槎。
寻梅十首 其二
徐瑞（宋代）

冰溪冻合路迢迢，雪片疏疏著地消。幽香袭人无觅处，信步行过独树桥。
行黑水谷三十里以耳目闻见有赋
程公许（宋代）

自过三泉境，纡回谷道中。
居民虽渐复，生理顿成空。
败屋翳蒿迳，颓墙荒棘丛。
稻田多宿莽，麦陇间铺葺。
耕织岂当废，伤残甘忍穷。
遑怜已死骨，使得掩幽宫。
梨粉偏饶白，桃腮也自红。
羁游愁满眼，感愤气填胸。
家计艰营葺，人谋有异同。
熟为根本虑，无使浪施功。
和三日
陈师道（宋代）

苦遭年少强追陪，病眼看花更覆杯。
夹岸万人倾国出，清江一注两山开。
游人欲尽惊鸥下，晚日犹须恶雨催。
更恐明年有离别，折花临水共裴徊。
晚泊东光县
倪岳（明代）

斜日阴阴起暮笳，船头画鼓不停挝。县门东去刚三里，正及郎官放晚衙。
舟中望甓社湖
张学鸿（清代）

清淮顷刻入邗沟，风便归舟顺水流。城郭万家烟树里，一天春色过扬州。
情诗其十七
仓央嘉措（清代）

端居布达拉宫时，仓央嘉措称上师。
夜醉酒楼美女侧，衲本人间一浪子。
题赵王夜宴图
时太初（元代）

玉户金缸夜未央，邯郸宫里奏丝簧。郑姬已醉韩姬倦，谁拂君王白象床。
菩萨蛮·来时杨柳东桥路
晏几道（宋代）

来时杨柳东桥路，
曲中暗有相期处。
明月好因缘，
欲圆还未圆。
却寻芳草去，
画扇遮微雨。
飞絮莫无情，
闲花应笑人。
戏效屏山书斋十咏 其五
刘克庄（宋代）

欲系伯仁肘，难悬季子腰。自刊聊自用，渠刻任渠销。
寄薛剑公
释今岩（明代）

笠杖日萧索，高吟魄转清。捲帘望秋月，竟夕倚秋声。

世累随时遣，神仙待晚成。西风山气早，惆怅铁桥情。
挽王元佐
刘宰（宋代）

先子同年友，乡闾后进师。
生涯书绕案，乐事酒盈卮。
壁倚扶衰杖，窗留遣兴诗。
人焉在何许，丹旐出疏篱。
浣溪沙三十八首 其三十七
王时翔（清代）

离思纷纭那可芟。消魂桥畔挂轻帆。柳花憎杀点征衫。

远树轻轻还隐隐，乱山矗聂更巉巉。痴心犹是望泥缄。
王侍御寿诗
楼钥（宋代）

史君威名闻四方，南床凛凛凝秋霜。
史君和气到瓯越，幕府初秋夜飞雪。
颇闻此雪仍岁无，定知来随御史车。
黄堂洗印未多日，庆朝况此当悬弧。
明年丰登日可数，父老儿童争起舞。
迟明驾版拥谯门，试拾欢摇作诗语。
史君风度神仙人，相门出相宁非真。
妙龄两科谈笑得，晚趋严召依风云。
台端敢言奸听耸，至今谠论时传诵。
踏遍巫山十二峰，却寻春草池塘梦。
人传史君威稜稜，我知威爱元兼行。
苍髯如戟面如铁，惠养自有循良称。
高牙入境纷进谒，宾属庭趋公磬折。
民生共喜爱日温，吏行独畏春冰裂。
向来夔州妙筹边，夷蛮落胆皇灵宣。
还朝奏课居第一，夜半帝席为之前。
东嘉今为股肱郡，小试望之三辅近。
会循故事入三公，致君要使登尧舜。
东风未动春先回，梅花照明眼筵秋。
吏民合词颂难老，一笑千里传银杯。
佳儿恂恂授衣钵，玉树芝兰俱秀发。
江南世胄比长淮，更看云来萃簪笏。
平生知己今上天，敢复坐叹寒无毡。
巴言未足赞公寿，载诵峻极崧高篇。
有忆
韩偓（唐代）

昼漏迢迢夜漏迟，倾城消息杳无期。愁肠泥酒人千里，

泪眼倚楼天四垂。自笑计狂多独语，谁怜梦好转相思。

何时斗帐浓香里，分付东风与玉儿。
八月十五日夜东轩
梅尧臣（宋代）

隔竹已见月，清光度溪来。
移影上素壁，与我相徘徊。
是夜正中秋，天地雾露开。
人疑玉兔出，药杵不生埃。
嫦娥倚冰轮，艳色若自媒。
他夕岂不孚，物意为之摧。
水索
石端诚（宋代）

箨龙何用更横空，一线长绳引水通。顷刻能周清净供，汉阴端谢桔槔功。
王章
洪咨夔（宋代）

皂囊盥手自封题，忘却牛衣忍冻啼。
一点丹心通碧落，岁寒宁负白头妻。
行台杂咏简黄宪长暨诸宪僚二十首 其十九
薛瑄（明代）

绕屋葵花锦作围，画墙墙外柳依依。日长庭院游丝静，乳燕穿帘自在飞。
乾宁八景 其七 范桥古渡
张缙（明代）

雨歇飞虹影半天，微茫树树接村烟。孤身向晚人争渡，立近沙头语正喧。
诉衷情令 其四 春词
仲殊（宋代）

长桥春水拍堤沙。疏雨带残霞。几声脆管何处，桥下有人家。

宫树绿，晚烟斜。噪闲鸦。山光无尽，水风长在，满面杨花。
观灯玉台体十首 其八
徐铉（宋代）

星汉斜，乐无涯。明月千门雪，银灯万树花。
德起惠酒
许景衡（宋代）

横塘今作小塘居，斋几萧然一卷书。心事蹉跎嗟老矣，天涯流落念归欤。

尚烦亲好频携酒，多谢园人日饷蔬。此境从来无远近，祇应在处是吾庐。
九日同人惠山登高归舟游作
顾乾（清代）

四时佳景重阳最，千古登临我辈同。缥缈长绳难系日，飕飗破帽不禁风。

羞从白首过吟社，满载黄花上钓篷。新茗烹来雨前绿，萧萧两岸醉丹枫。
干誉舍人将赴召前一日录示左丞公昔年见寄佳什辄用韵奉送 其二
李光（宋代）

阴崖结屋全家隐，世路风波任险艰。白首嗟予三黜惯，青山羡险十年闲。

时危莫忘频攀槛，主圣何妨数犯颜。贾谊归来定前席，金銮玉简缀清班。
学阮公体三首
刘禹锡（唐代）

少年负志气，信道不从时。
只言绳自直，安知室可欺？
百胜难虑敌，三折乃良医。
人生不失意，焉能慕己知？

朔风悲老骥，秋霜动鸷禽。
出门有远道，平野多层阴。
灭没驰绝塞，振迅拂华林。
不因感衰节，安能激壮心？

昔贤多使气，忧国不谋身。
目览千载事，心交上古人。
侯门有仁义，灵台多苦辛。
不学腰如磬，徒使甑生尘。
夜得二绝寄子华 其二
陆文圭（元代）

鸡鸣风雨思君子，雁过潇湘忆故人。别去情怀浑欲醉，梦回诗笔已如神。
访玉清观道士祈雨不遇用前韵
郑岳（明代）

方舟亭午泊溪沙，杖策重寻羽士家。池涸已荒书带草，庭幽还见木犀花。

松坛乞雨归应晚，竹屋留诗兴独赊。虚阁疏栏宜晚眺，溪光十里映晴霞。
送边子出刺卫辉五首 其三
徐祯卿（明代）

尔音良不违，胡为系我思。何况当乖绝，飘飖各异枝。

款曲杯酒言，果谐符守期。努力茂时猷，聊以慰我私。
和资道故山驿早行
晁说之（宋代）

欲识混沌初，请君观晓山。
浩荡有而无，云烟往复还。
流水意更新，四顾复联攀。
日驭慎莫出，我要常萧闲。
溪堂落成邻渔以箬笠草蓑见遗
孙一元（明代）

卜筑苕溪上，幽居景自赊。杜陵今避地，庞老喜移家。

石榻青霞满，山樽白月斜。邻翁惠钓具，云水足生涯。
庚寅秋感 其三
周恩绶（清代）

纵鸽声中起鹳鹅，羽林兵讵贵多多。尚凭大树留冯异，莫怪明珠谤伏波。

落日平沙嘶铁骑，西风寒水渡银驼。大裘万丈三军纩，黄竹于今总不歌。
连拔白髭数茎览镜有作
凌义渠（明代）

积尘而有身，身为尘所隔。相驱故相苦，茫茫日煎迫。

随身小照子，出入巾笥侧。听汝告其诚，为我通颜色。

有泉竭自中，津津不知歇。有盌触手碎，英英护其缺。

全力敌光阴，输此寸茎白。黑白变化间，白多岂胜摘。

一叶落知秋，风林坐萧摵。气候命之然，不霜焉可得。
破幌
张耒（宋代）

破幌一点白，卧知千里明。
低窗通雪气，乔木尚风声。
传警军城静，鸣钟梵刹清。
高眠寻断梦，邻树已乌惊。
白帝
杜甫（唐代）

白帝城中云出门， 白帝城下雨翻盆。
高江急峡雷霆斗， 古雨苍藤日月昏。
戎马不如归马逸， 千家今有百家存。
哀哀寡妇诛求尽， 恸哭秋原何处村？
金刚随机无尽颂·威仪寂静分第二十九
释印肃（宋代）

伯雪徒击目，失钱遭罪辱。
安心毕竟空，一念无延促。
次韵宝印叔题止庵三绝 其二
王十朋（宋代）

容膝茅庵不妄开，欲令人悟止由来。个中妙意知谁解，多作休休莫莫猜。
抛球乐
佚名（宋代）

翠幕华筵，相将正是多欢宴。举舞袖、回旋遍。罗绮簇宫商，共歌清羡。
当琼浆泛泛满金尊，莫惜沉醉，莫惜沉醉，永日长游衍。愿乐嘉宾，嘉宾式燕。
宋凤凰衔书伎辞
佚名（隋代）

大宋兴隆膺灵符。凤鸟感和衔素书。嘉乐之美通玄虚。

惟新济济迈唐虞。巍巍荡荡道有馀。
游云顶院和徐叔子韵
陈傅良（宋代）

老大生憎儿子态，更无春怨与秋悲。
略将杯酌随宜具，剩有溪山取次嬉。
爱客不妨兼泛泛，论文何苦太奇奇。
况曾窥得尊生术，通昔蒲团日一炊。
琥子得监左帑归甬东待次
张镃（宋代）

看湖初过月阴阴，同望灯廛话夜深。
帆向西兴人便远，再来华近莫相寻。
京口即事
翁卷（宋代）

长流当下流，铁翁此为州。
前代多名迹，闲人欲遍游。
夕阳波上寺，明月戍边楼。
一曲渔家笛，生予无限愁。
渡渭
康海（明代）

吾亦爱沧洲，春风信所游。不须歌桂棹，浑胜坐兰舟。

浊浪排风起，轻帆及岸收。稍东瞻太华，遥在碧云头。
忆岐下小池
寇准（宋代）

长忆西园清夜景，酒阑无不独临池。
可怜陇月三更白，谁见红蕖露滴时。
戏题曾处善尉厅二首超然台
黄庭坚（宋代）

鸡埘啄雁如鴐鹅，万里天衢且一波。
宫锦络衫弓石八，与人同状不同科。
送黄介夫
李覯（宋代）

短亭车马地，送子一盘恒。
不畏离群久，所嗟行路难。
晒衣云日薄，扑面水风酸。
圣有中庸训，时时著意看。
秋蝉
弘历（清代）

萧萧疏柳枝，嘒嘒残阳暮。声微渐怯风，翅弱难禁露。

中郎不能辨，士龙差可赋。度窗引诗思，傍岸迟人步。

惜时尔应切，喻言余所惧。
春晓
贾蓬莱（元代）

方池水影薄，曲槛鸟声娇。
鸾镜红绵冷，蛾眉翠黛消。
冶容舒嫩萼，幽思结柔条。
纖指收花露，轻将雪粉调。
题乌衣巷陌图
叶颙（元代）

千载乌衣巷，荒凉日易斜。昔年丞相宅，今代野人家。

庭弛生枫树，阶芜长草花。春风无主燕，夜雨为官蛙。
燕居十六首
彭龟年（宋代）

物害须当去，无为煦煦仁。
可怜永某氏，爱鼠却伤人。
赠脱帖木儿总管
赵孟頫（元代）

将军铁马拥雕弓，壮岁分符镇越中。山水多情留贺监，儿童拍越爱山公。

紫髯似戟君犹健，白发如丝我巳翁。悦礼敦诗殊不忝，看君真有古人风。
访陈与机县尉于湘潭下摄市
戴复古（宋代）

清淡守风节，当官若隐居。
自称为漫尉，人道是迂儒。
俸外无炊米，公馀但读书。
王门多贵戚，道眼视如无。
水火吟
邵雍（宋代）

水火得其御，交而成既济。
水火失其御，焚溺可立至。
不止水与火，万事尽如此。
只知用水火，不知水火义。
堈碓
王祯（元代）

杵臼搜奇作碓堈，米翻堈滑恣舂撞。铁笼木末装全杵，皮护篘舂倚半腔。

频作低昂身与共，惯成踏蹑足须双。近随文轨通南北，不独铿鍧在楚邦。
戏彩堂有作
喻良能（宋代）

捧檄及偏亲，斑衣聊效颦。
旨甘贫有味，温清静无尘。
北户足萱草，南风宜棘薪。
版舆多喜色，庶不愧安仁。
金缕曲·十五日江中遇雨，甫抵鄂署，忆女作
许禧身（清代）

但觉行舟款。孤负这、满江春景，愁思怎换。雨落篷窗如泪点，只听声声如贯。

却一任、凄风为伴。遥看乡村扉半启，碧烟痕、想是人炊膳。

斜照里，柳堤畔。

琼山望尽音仍断。到晚来、残灯消焰，衷情更绊。便入罗帏难熟睡，倚枕儿名低唤。

见初晓、彩霞色焕。甫解征帆增百感，奈悲肠、有似轮旋转。

膝下冷，我心乱。
何较理阁上观梅
徐贲（元代）

新搆奂崇阁，宿值发高梅。的的循阑起，矫矫逐檐来。

孤枝偶斜循，繁花俄骤开。向日光浮袂，凌风香绕杯。

平看信璚圃，俯玩讶瑶台。法曹自能咏，留题愧菲才。
上古之什补亡训传十三章。筑城二章
顾况（唐代）

（筑城，刺临戎也。寺人临戎，以墓砖为城壁。）

筑城登登，于以作固。咨尔寺兮，发郊外冢墓。

死而无知，犹或不可；若其有知，惟上帝是愬。

筑城奕奕，于以固敌。咨尔寺兮，发郊外冢甓。

死而无知，犹或不可。若其有知，惟上帝是谪。
甲午春前得雪
尤袤（宋代）

冻云排阵拥山椒，待伴还应不肯消。
皎月冰壶千顷夜，冷烟茅屋几家朝。
梅枝堆亚难寻萼，萱草侵凌不辨苗。
残甲败鳞随处是，被谁敲折玉龙腰。
柳梢青
卢炳（宋代）

兰蕙心情，海棠韵度，杨柳腰肢。步稳金莲。手纤春笋，肤似凝脂。

步声舞态都宜。拚著个、坚心共伊。无奈相思，带围宽尽，说与教知。
德寿宫即事六首
任希夷（宋代）

金爵觚棱晓色开，三朝喜气一时囘。
圣人先御红鸾扇，天子龙舆万骑来。
和项王歌
虞姬（先秦）

汉兵已略地，四方楚歌声。
大王意气尽，贱妾何聊生！
寄友人
龚敩（明代）

金陵自古帝王州，水碧山青节气柔。夜雨催残黄菊晚，西风吹气白蘋秋。

千家月色连天白，万户砧声接地稠。两载乡音无使到，岂无鸿雁在汀洲。
宿海曙楼有悼
罗耀正（明代）

独坐捲湘帘，空阶雨初歇。掩泪忆蛾眉，不敢看新月。
立春後十二日命驾至郊外戏书触目
陆游（宋代）

丹成不服怕升天，岂料乘风到日边。
九陌楼台牛细霭，万家弦管送流年。
香车宝马沿湖路，绣幙金罍出郭船。
折简亦思招客醉，不堪春困又成眠。
山塘种花人歌
石韫玉（清代）

江南三月花如烟，艺花人家花里眠。翠竹织篱门一扇，红裙入里花双鬟。

山家筑舍环山寺，一角青山藏寺里。试剑陂前石发青，谈经台下岩花紫。

花田种花号花农，春兰秋菊罗千丛，黄瓷斗中沙的皪，白石盆里山玲珑。

山农购花尚奇种，种种奇花盛篾笼。贝多罗树传天竺，优钵昙花出蛮洞。

司花有女卖花郎，千钱一花花价昂。锡花乞得先生册，医花世传不死方。

双双夫妇花房宿，修成花史花阴读。松下新泥种菊秧，月中艳服栽莺粟。

花下老人号花隐，爱花真以花为命。谱药年年改旧名，艺兰月月颁新令。

桃花水暖泛晴波，载花之舟轻如梭。山日未上张青盖，湖雨欲来披绿蓑。

城中富人好游冶，年年载酒行花下。青衫白帢少年郎，看花不是种花者。
朝天行赠王固山裕公入觐还粤见过
成鹫（清代）

天气清宁疑蘸碧，天象穹窿如屋极。天家近在五云边，天威不违颜咫尺。

小人望天天九重，大人格天天一德。凤皇振响仪天庭，啼鴂鸣鸠胥屏息。

大鹏奋翼抟天风，鹪鹩斥鴳低颜色。人生大小各有天，天上天下宁悬隔。

我翁本是天上人，身骑天马乘天驿。朝天到日天门开，朝天归来天路直。

天衣出箧带天香，天书开卷承天泽。建牙吹角天鼓鸣，驻节维舟问良觌。

昨日领军今固山，回首天衢旧相识。山人乃是天下人，头带高天忘帝力。

日中见斗天宇宽，蔀屋窥天虚室白。王乔一别去朝天，今来重见朝天舄。

朝天归去当何如，巩固山河比磐石。我作朝天行，持赠朝天客。

天阙重重指顾间，延伫天南望天北。
戴主簿 其二
林希逸（宋代）

有子能贤知孝甚，新磨铭石以贫迟。为君更作招魂些，此士无惭有道碑。

身老梦思埋玉处，客游忆到共灯时。家成好入遗文去，乞与他年作瑞芝。
铜雀妓
蔡襄（宋代）

十五烧香穗帐前，几多幽怨入危弦。谁知千载台倾后，何处西陵有墓田。
咏葡萄
唐彦谦（唐代）

西园晚霁浮嫩凉，开尊漫摘葡萄尝。满架高撑紫络索，

一枝斜亸金琅珰。天风飕飕叶栩栩，蝴蝶声干作晴雨。

神蛟清夜蛰寒潭，万片湿云飞不起。石家美人金谷游，

罗帏翠幕珊瑚钩。玉盘新荐入华屋，珠帐高悬夜不收。

胜游记得当年景，清气逼人毛骨冷。笑呼明镜上遥天，

醉倚银床弄秋影。
通济口
陆游（宋代）

朝发嘉鱼县，晚泊通济口。
睡起喜微凉，船窗一杯酒。
长渔吹浪声恐人，巨鼋露背浮奫沦。
今夕风生月复暗，寄语舟人更添缆。
新岁七十以人生七十古来稀为韵寄钱大参七首
曹勋（宋代）

从心之岁自由身，恩许前期脱缙绅。
一褐林泉侣樵牧，熙熙端是太平人。
温陵吴氏瓠斋
余谦一（宋代）

提壶足供杯勺，吹匏可入弦歌。
一瓢濩落无用，无奈夫君拙何。
代魏秀才和
刘攽（宋代）

明府敏为政，经纶功已深。无欺礼神意，不扰爱民心。

直道容多礼，良时避孔壬。未成宣室召，空赐颍川金。

兹日量天听，方春报雨霖。望蜺舒黯黯，笑电趣涔涔。

耒耜欢南亩，歌谣变越吟。和应光爇户，润足俟薰琴。

久客羞王粲，忘饥学汉阴。鹿门那忍去，留钓此江浔。
井栏砂宿遇夜客
李涉（唐代）

暮雨潇潇江上村，绿林豪客夜知闻。
他时不用逃名姓，世上如今半是君。
荔枝香近·送人游南徐
吴文英（宋代）

锦带吴钩，征思横雁水。夜吟敲落霜红，船傍枫桥系。相思不管年华，唤酒吴娃市。因话、驻马新堤步秋绮。
淮楚尾。暮云送、人千里。细雨南楼，香密锦温曾醉。花谷依然，秀靥偷春小桃李。为语梦窗憔悴。
秋日即事呈同僚
韦骧（宋代）

潇洒临霜夕，清居守决曹。严城吹角罢，隔垄听猿号。

警卒持更切，呼囚报钥牢。讼庭澄一水，尘事戢千毛。

檐阒蚊雷绝，池虚蛙吹逃。逍遥静襟虑，抖擞敞袛裯。

树木彫零尽，星辰气燄豪。月微棕影薄，风急雁声高。

忆昔随群学，当时髧二髦。读书图皦皦，感古动忉忉。

意趣青云近，煇光白玉韬。百钱宁问卜，一钓冀连鳌。

直谅谋相与，回邪欲尽鏖。自期非干蛊，幸遇岂屯膏。

翻愧彫文陋，难逢异数褒。葳蕤从末宦，淟涊著青袍。

敛翅鹰栖臂，垂头骥伏槽。安能枉寻尺，犹得饱藜蒿。

但恃心如砥，那矜目察毫。穷通任甄治，险恶远波涛。

养浩虽潜孟，折腰诚愧陶。常咍强蛇足，敢叹抑牛刀。

衮衮途泥里，悠悠日月慆。居然成俗态，何足谓贤劳。

贫贱非无赖，清平况夙遭。边隅虚障候，弓矢载鞬櫜。

途易家音数，官閒坐食叨。人皆讥野僻，我独固持操。

寂寞几尘甑，包并或餔糟。趋时聊勉勉，乐道每嚣嚣。

肺腑兹尤慰，朋从义不謟。相逢甚优渥，得兴且游遨。

胜赏当随地，秋郊况附壕。山溪正堪屐，溪曲尚容舠。

莫计空清俸，须令贳浊醪。菊香分嚼蕊，蟹美共持螯。

谈席争挥麈，诗坛让拥旄。纵横新义论，嗣绝旧风骚。

气锐千戈立，辞抽万茧缫。功名休挂齿，志业本夔皋。
湖州歌九十八首 其六十二
汪元量（宋代）

灌州河水曲如弓，青草坪边路向东。
船过州南忽奇绝，一如湖上藉花风。
与友人过山寺
戴叔伦（唐代）

共有春山兴，幽寻此日同。谈诗访灵彻，入社愧陶公。

竹暗闲房雨，茶香别院风。谁知尘境外，路与白云通。
寒食上冢
杨万里（宋代）

径直夫何细，桥危可免扶。远山枫外淡，破屋麦边孤。

宿草春风又，新阡去岁无。梨花自寒食，时节只愁予。
苏武慢 八首 其一
林鸿（明代）

大块初分，胚胎既孕，万物自然生露。马出于河，龟浮自洛，从此人文森布。

羲画亡言，姬爻有象，斯理亘乎今古。问其中、橐籥枢机，太极乃群生之母。

细看来、纳纳乾坤，漫漫宇宙，好类阖扉启户。六子相磨，五行互竭，两曜不停乌兔。

道在目前，理非身外，欲悟几人能悟。待先生、勘破先天，披发骑麟归去。
五子诗 其三 梁比部有誉
徐中行（明代）

梁生南海彦，早岁握明珠。滔荡秉大节，深湛思独殊。

献赋聊薄游，偶与同好俱。杨榷得宜筌，清响奋天衢。

大雅一以振，巴人空滥竽。浊世多局促，中怀惨不舒。

振衣谢尘网，逝将还旧庐。增城与罗浮，仙人可等期。

伊余薄世恋，夙昔同玉趋。安得凌风翼，与尔长相须。
舟久行思登陆促句换韵一首
饶与龄（明代）

小艇江湄匍匐行，十旬九遇逆风声，捩舵鼓棹漫纵横。

摊诗篷底研未逗，颗饭戴笠日增瘦，浊酒一杯啮小豆。

何时纵鞭千里骢，髭眉缓白未成翁，看遍长安花烂红。
宝印叔示诗且索碑刻以南明山六大字为献
王十朋（宋代）

不才讵可登台省，早问君王觅闲冷。聊寻商岭绮与园，未羡云台寇并耿。

挂碑满屋宁寮饥，嗜好与叔真相宜。试寄南明六大字，想像年少西游时。
再赋七言
杨亿（宋代）

翠幄飘香映绮襦，钿盘清晓露成珠。
休啼为近鲛人室，欲笑谁成玉女壶。
云气乍回巫峡梦，水嬉犹记曲池图。
金花却薦何人步，枉遣凌波襪缕濡。
步登南门呈府公
刘敞（宋代）

秋至久独醒，今旦始一醉。非公爱宾客，何以强兹意。

清风与人期，萧瑟万里至。落日高城西，参差数间地。

顾兹景方夕，悟彼岁亦逝。造适常若希，开怀欲谁忌。

畅然就酩酊，更尽酒中味。
甘穷
戴复古（宋代）

自甘寂寞坐诗穷，何取多牛积谷翁。
痛饮不孤连夜月，浮生禁得几秋风。
芙蓉媚日红相对，螃蟹着霜黄在中。
白尽须毛无可老，此身未死抑愁侬。
纪殷仲泓事四十韵
申颋（清代）

鸡泽有诸生，殷渊字仲泓。其父镇兴安，是为大陆公。

战守兼惠镇，颇足慰兵凶。嗣昌出视师，剥削以自丰。

三日军无食，群怒集贪□。借公灭众口，竟以军法从。

渊乃大悲愤，叩阍渎宸聪。帝怒挠军机，欲诛怜幼冲。

赦归益自奋，誓洞仇人胸。乃与其兄岳，晦迹混樵农。

及闻嗣昌死，瞋目叱苍穹。贼不膏我刃，没齿恨难终。

渊力猛如虎，渊才矫如龙。痛父复怀国，恨世无英雄。

破产集义勇，移檄会诸戎。当时称大帅，蟒玉荷恩隆。

镇贼以自固，愚怯羞儿童。遂使失天险，长驱太行东。

腥气遍畿辅，千里烟氛红。闻有鼎湖泣，奋袂思遗弓。

挥岳将母去，避乱狮子峰。渊乃倡大义，哭庙会黉宫。

遂此擒伪官，鼓进讨元凶。有犬突牵衣，长嚎凄以恫。

渊时亦心动，众志何匆匆。是时肘腋间，咸与贼众通。

当渊哭庙时，贼骑已环攻。从人皆奔散，只身撄其锋。

双锷纵莫当，斩刈如蒿蓬。苦战无声援，围合复数重。

仰呼天亡我，谁收再造功。身被十余创，日昏叹力穷。

遂为贼所获，弃尸泮池中。犬乃逐鸟鸢，僵死卫其躬。

乱定收遗骸，兼为义犬封。余每闻岳言，慷慨仰英风。

求死孝不得，乃竟死以忠。捐躯在布衣，姓字谁见崇。

美新徒有扬，长乐徒有冯。请看义士犬，能不惭仪容。
出塞行五首 其一
方一夔（宋代）

南方地卑湿，北客畏蒸暑。晨行螫菵露，水宿射短矢。

秦人发谪螫，见行如弃市。今古共一方，今者不独死。

穰穰作家业，鬼妾纷驱使。鸱夷卵翼蕃，小儿半高鼻。

元精穿万化，荡荡不可恃。
虞美人•登太白酒楼和董苍水韵
彭孙遹（清代）

青苍齐鲁垂垂小。十二山河绕。衔杯笑杀世人忙。不道次公当日醒而狂。

骑鲸客去烟波暝。碧落无音信。振衣一上谪仙楼。遥望长安不见使人愁。
寓石首阻风三日既而风止天霁舟行有作
苏葵（明代）

黑云翳空羲驭收，南箕簸弄江豚浮。呼号万籁响如市，惊涛百尺吞江楼。

山倾海侧蛟龙舞，六鳌振动冯夷府。推撼坤灵玉帝愁，亟召雷霆试新斧。

雷霆隐忍遗妖怪，骤雨终宵益澎湃。海若躨跜不敢游，鱼鳖生灵立堪待。

我时维舟江岸侧，三老黄头皆怵慄。安能坐视百怪狂，怒气冲冠发皆立。

匣中拔出千金剑，先斩蛟龙腥血溅。更操强弩落南箕，次殪玄冥河海晏。

如今镜面湛天光，静洗龙泉依旧藏。沧波日日送行客，我亦鼓楫浮湖湘。

湖湘水阔多明月，晚弄婵娟倾曲蘖。凭谁着眼济川人，莫道古今惟传说。
自咏
陆游（宋代）

纷纷世态但堪悲，一念萧然我亦奇。
醉里猖狂醒自笑，梦中虚亦觉方知。
江湖重复风波恶，齿发凋零岁月驰。
安得中原路如砥，渭川钓伴待多时。
毗陵太平寺画水呈王君保使君
戴复古（宋代）

何人笔端有许力，卷来一片潇湘碧。
摩挲老眼看不真，怪见层湘涌虚壁。
天庆观中双黑龙，物色虽殊妙处同。
能将此水畜彼龙，方知画手有神通。
龙兮水兮终会遇，天下苍生待霖雨。
秀江亭
黄庭坚（宋代）

因循不到此江头，匹马黄埃三十秋。
旧舍只今人共老，清波常与月分流。
羡君潇洒成佳趣，感我凄凉念旧游。
沽酒买鱼终不负，何时相与泛扁舟。
三日梨园侍宴（一作梨园亭侍宴）
沈佺期（唐代）

九重驰道出，三巳禊堂开。画鹢中流动，青龙上苑来。

野花飘御座，河柳拂天杯。日晚迎祥处，笙镛下帝台。
题虞山友人种菊图
陈维崧（清代）

画师不见黄公望，暖翠晴岚尚插天。何日结邻同种菊？溪锄对把破山前。
闺人赠远五首
王涯（唐代）

花明绮陌春，柳拂御沟新。为报辽阳客，流芳不待人。

远戍功名薄，幽闺年貌伤。妆成对春树，不语泪千行。

形影一朝别，烟波千里分。君看望君处，只是起行云。

啼莺绿树深，语燕雕梁晚。不省出门行，沙场知近远。

洞房今夜月，如练复如霜。为照离人恨，亭亭到晓光。
题止止堂
黄裳（宋代）

万缘忘外息，百福静中收。莫作南柯梦，浮荣一觉休。
应尽须尽吟 其二
顾允成（明代）

应尽须尽，没宁存顺。朝闻夕可，三复斯训。
水调歌头（赏月）
赵长卿（宋代）

把酒相劳苦，月色耀天章。冰轮碾破寒碧，飞入酒樽凉。击节词碾妙句，吸此清辉万丈，肺腑亦生光。揽袂欲仙举，逸兴共天长。

日边客，幕中俊，坐间狂。浩歌清啸，恍然云海渺茫茫。唤醒谪仙苏二，何事常愁客少，更恐被云妨。月与碾长好，广大醉为乡。
宿吴兴道中苕村
鲍溶（唐代）

浮客倦长道，秋深夜如年。久行惜日月，常起鸡鸣前。

夕计今日程，息车在苕川。霜中水南寺，金磬泠泠然。

畴昔此林下，归心巢顶禅。身依寤昏寐，智月生虚圆。

羁旅违我程，去留难双全。观身话往事，如梦游青天。

明发止宾从，寄声琴上弦。聊书越人意，此曲名思仙。
如梦令 其二
赵崇嶓（宋代）

窗外燕娇莺妒。窗下梦魂无据。梦好却频惊，不到彩云深处。

无绪。无绪。红重一帘花雨。
秋夜古风
晁补之（宋代）

瑶池始波县圃风，邓林飞叶云搅空。
人间栎社几黄落，晓窗洗黛悲青铜。
常嗟彭祖悔杖晚，不见王母桃花红。
安知帝怒削龙伯，舆峤已没归墟中。
楚人方复感时节，申旦不寐同秋虫。
虚堂气入枕簟肃，熟寐不复闻嗈嗈。
大言身塞不得仰，了语无异鸿毛烘。
天如旋磨人蚁却，更千万日劳何功。
汉南种柳人笑尔，江潭凄怆雕形容。
小楼遐观午夜阒，凉月不尽山无穷。
一身逆旅过万物，千古昨梦如惊蓬。
胡床收虑蹔一息，杲杲已上扶桑东。
月下怀同盟 其三
邹浩（宋代）

晚云携雨入陉山，月到西湖万象閒。公子归来泛家宅，只应诗思落人间。
山中杂兴 十六
王冕（元代）

贫居得幽僻，世事不相关。
诗思多因雨，闲情独爱山。
落花随水去，孤鹤望人还。
最喜神清健，年来酒量悭。
山中
文天祥（宋代）

倏忽当年遇，蒙茸几度披。
水霞明画卷，草树幻骚词。
鸟过目不瞬，江流意自迟。
世人空黑白，一色看坡棋。
五哀诗故尚书兵部侍郎琅琊王公
王禹偁（宋代）

琅琊名父子，少孤起徒步。
贽谒桑魏公，藻监非易与。
抚顶久叹惜，王杨许为伍。
诸侯取为官，佐幕大名府。
主帅杜重威，功大心跋扈。
天骥被絷维，神龟罹网罟。
六师薄孤垒，三面开生路。
主人既释放，宾筵因诖误。
逼胁本非辜，贬谪寻不赴。
折腰纡墨绶，搨翼久未举。
梁竦耻州县，长卿有辞赋。
里行旌邑政，柱史登朝序。
抨弹志不乐，润色才有素。
锦窠应列宿，星垣吟药树。
丹青生帝典，金玉铿王度。
东观秉直笔，南宫司贡部。
时英萃门下，蔼蔼腾嘉誉。
鹏掀六月风，豹蔚七日雾。
多才同列忌，嫉恶奸人怒。
排斥屡专城，织罗仍典午。
名宦颇流离，衣食常贫窭。
文明起代邸，振拔非不遇。
紫微虽正拜，白发已迟暮。
史鱼直有遗，枨也刚不吐。
非才占清列，志欲投兕虎。
英俊在草莱，力能生翅羽。
毁誉两无私，华衮间萧斧。
掌选循故实，尹京耻钩距。
名位仅三事，疾瘵婴二竖。
告满拜贰卿，君恩慰沉痼。
终见哲人萎，萧萧空垅墓。
鲤庭有令嗣，凤阁登仙署。
两制列门生，九原应自许。
苍苍犹足信，吾道似有诉。
余庆在子孙，明明深可据。
乐府杂曲。鼓吹曲辞。巫山高二首
沈佺期（唐代）

巫山峰十二，环合隐昭回。俯眺琵琶峡，平看云雨台。

古槎天外倚，瀑水日边来。何忽啼猿夜，荆王枕席开。

神女向高唐，巫山下夕阳。裴回作行雨，婉娈逐荆王。

电影江前落，雷声峡外长。霁云无处所，台馆晓苍苍。
将还都寄献臣
宋祁（宋代）

茂陵移病在穷年，尚省长安在日边。
生意不随枯树尽，危心重伴死灰燃。
秋风压苑檀栾近，夕斗横台睥睨连。
侧注旧冠尘满屋，定须弹拂故人前。
绍兴以后时享二十五首 奉俎用《丰安》。
郊庙朝会歌辞（宋代）

王假有庙，子孙保光。奉牲以告，玉俎膏香。专精厉意，神其迪尝。

休承灵意，申锡无疆。
东墅次高秘书韵
苏泂（宋代）

累土就川池，蜋蝉半点痴。
神仙愚谷赋，图画史君诗。
石磴春风愚，松窗夜雨棋。
仲谋真有子，{左犭右屯}犬定吾儿。
和杨宝吾韵 
赖世陈（清代）

两鬓轻霜渐欲丝，驱车日暮怅何之。看花到眼翻新样，剪烛谈心有旧知。

羁客羞弹冯子铗，愁人怕读楚些词。数行淡墨留题处，好作珍珠一串思。
谢韩干送丝糕
陈造（宋代）

玉颗莹澈珠就磋，吴乡早粳莫计过，
无乃风露秀结异，移种昆仑之水禾。
君家厨妇穷百技，三舂九浙付重罗。
银丝万寻忽萦积，中疎外洁生搓挼。
扶桑山蚕大如盎，缲之本供织女梭。
怳惊万喙斗新巧，罥作米葺雪网窠。
即今拟形供食事，纤手幻出千絇多。
倒甑入箸第三绝，色香兼味皆可歌。
周官宾祭珍餈饵，有此复具理则那。
诗翁物色及粔{米如}，得此来前当见诃。
鱠盘漫诧金缕饤，汤饼徒夸银线窝。
琼酥玉腻信非匹，胡麻崖蜜仍相和。
感君泛爱记衰朽，回首一笑分馀波。
腐儒口实长作累，馋噇之名定不磨。
金山别去每挂梦，老眼复见还双摩。
婪酣得饱问便腹，如汝平生相岁何。
更从公子乞方法，日当饫之之涧薖。
买田二顷不种秫，未怕酒客来操戈。
同鲁山韩丞观女灵庙前险石
晁冲之（宋代）

君不见鲁阳之西两山麓，十里连冈写平陆。青林白昼暗古祠，雀啅虚檐蛛网屋。

屋边怪石何瑰奇，凤筋虎骨连肌肉。巉岩欲下落涧渚，澒洞千钧一毫属。

天匠惟知刻画功，鬼力深忧护持哭。前峰高蹇下如揖，馀峰危剽皆俯伏。

披寻宿莽得佳趣，洼为溪壑呀为谷。香炉佛迹不在外，仙掌蛾眉此其足。

秀润潜涵夏木清，空濛映带春江绿。我知此必蕴灵异，何止怀藏易城玉。

阒寂嗟来麋鹿游，孤峻幸免牛羊触。自经千载禹刊凿，不逢万里秦驱逐。

踟蹰三绕回高冈，却立下视云苍苍。古今谁为好事者，后有韩子前奇章。

君不见玉川先生洛阳宅，脩竹萧萧独为客。他年如与鹤乘轩，可来相见铜驼陌。
近闻
文彦博（宋代）

近知雅会名真率，率意从心各任真。颜子箪瓢犹自乐，庾郎鲑韭不为贫。

加笾只恐劳烦主，缉御徒能困倦宾。务简去华方尽适，古来彭泽是其人。
槿花 其三
虞俦（宋代）

光阴占取入秋来，料想西风费剪裁。朝暮相催君莫问，一边零落一边开。
静安八咏 其四 讲经台
寿宁（元代）

有美人兮沪之渚，徙神宫兮在芦野。筑高台兮垒土，天花缤兮如雨。

倏奄没兮谷成陵，蹇予之仍兮绩乃成。
偶题五言绝句五首
方回（元代）

不寐常欹枕，无言独倚楼。
江淹犹匪恨，庾信始为愁。
岳麓道林寺
韦蟾（唐代）

石门迥接苍梧野，愁色阴深二妃寡。广殿崔嵬万壑间，

长廓诘曲千岩下。静听林飞念佛鸟，细看壁画驮经马。

暖日斜明螮蝀梁，湿烟散幂鸳鸯瓦。北方部落檀香塑，

西国文书贝叶写。坏栏迸竹醉好题，窄路垂藤困堪把。

沈裴笔力斗雄壮，宋杜词源两风雅。他方居士来施斋，

彼岸上人投结夏。悲我未离扰扰徒，劝我休学悠悠者。

何时得与刘遗民，同入东林远公社。
劝思弟于
刘敞（宋代）

世皆笑幽独，何不少自贬。种竹南轩间，亦足以相检。

况兹岁华晚，众卉日凋敛。清节良自如，栽培匪为谄。

岂知窗户侧，秀色窥荏苒。会兹东南美，相对情不慊。

楚人昔颂橘，行比伯夷忝。此君最孤高，坚直难外掩。

凛气有精粹，筠光射圭琰。他时雪中客，往往疑清剡。
雪中观梅花
李复（宋代）

破萼江梅争初吐，汉宫妙香闻百步。
耐寒蛱蝶何自来，绕花翩翩那忍去。
幽芳不载蔚宗谱，绝俗韵高吾最许。
直疑滕王百幅图，淡墨濡毫添老树。
冷蕊疏枝整复斜，倚杖时时暗香度。
惜无璧月悬中天，令渠交光映当户。
莫作醒伊一笛风，要看冰姿娇挟曙。
嘲韩侂胃
庆元士人（宋代）

一在卢陵一豫章，文忠文穆两相望。
大家飞上梧桐树，自有旁人说短长。
冬日放言二十一首
张耒（宋代）

吾腹如鸱夷，但满贮醇酒。
外圆故不滞，中静一无有。
纷纷千百辈，纳若一尘垢。
下而至真源，保之故难朽。
别友人归江月
欧大任（明代）

复与故人别，相逢知几年。客帆归海曲，别酒醉江天。

草色愁中雨，江声梦里船。凭将尺素寄，双鲤到河边。
逆旅书壁
陆游（宋代）

驴鞍悬酒榼，僮背负衣囊。
但说市朝变，不知岐路长。
下程先施药，拂榻静焚香。
明旦又西去，河桥秋叶黄。
南天竺花
董嗣杲（宋代）

粉红朵子不胜簪，何日移根鹫岭深。
碎颗绿攒知暑过，乐枝红透得霜侵。
凉分细叶犹张盖，秀结枯条可架禽。
忆着花开花谢处，假山亭畔石池阴。
过破衣庵访阮子昌
贡性之（元代）

行过河西曲，来寻小阮家。绕篱都种菊，十月未开花。

远树含秋色，轻云护晚霞。也须频到此，隔屋酒堪赊。
对菊
张光启（清代）

种菊丛丛傍石根，凌晨坐卧近黄昏。沽来新酿经秋醉，开尽寒花未出门。
离天长寄周重实
张耒（宋代）

相逢握手便忘形，射策天门尽弟兄。
浮世有谁尊道义，青衫自笑为功名。
高谈未尽胸中意，作别犹如梦后惊。
半夜叩门投野寺，天寒孤月更分明。
九日寄昌龄弟 其九
王十朋（宋代）

庭前有晚菊，青蕊未堪插。开日即重阳，归来酒同呷。
水仙子
孙周卿（元代）

朝吟暮醉两相宜，花落花开总不知，虚名嚼破无滋味。

比闲人不是非，淡家私付与山妻。水碓里舂来米，山庄上饯了鸡，事事休提。
题书斋
刘沧（唐代）

一日不曾离此处，风吹疏牖夕云晴。气凌霜色剑光动，

吟对雪华诗韵清。高木宿禽来远岳，古原残雨隔重城。

西斋瑶瑟自为侣，门掩半春苔藓生。
书房杂咏
陆游（宋代）

久客思乡井，残躯怯岁年。
家能常食粥，口固不言钱。
铁补曾穿砚，韦联屡绝编。
卧闻儿讲学，起坐失沉绵。
浒山铺
陆葇（清代）

骑出榛荆谷，天开葭菼乡。藕花明万顷，渔艇入三湘。

脱帽双帘醉，停鞍独树凉。虽无《采莲》曲，逸兴满沧浪。
扬州崔行军水亭泛舟望月宴集赋诗
独孤及（唐代）

明月借秋兴，流光在此池。山公顾我厚，酩酊称未疲。

勿谓嘉会易，但忧离别随。饱君醉中德，敢使松心移。
西湖
孔少娥（明代）

西湖西子两相俦，湖面偏宜点翠洲。一段芳华描不就，月湾宛转似眉头。
北沙湾
姚燮（清代）

斜月移危樯，微风振疏领。露苇匝川密，烟黍蔽原迥。

天碧澹星色，沙白明树影。渐续蛩语繁，转觉夜气静。

旷宇渺独立，群象入孤警。心腑难系持，迢迢堕沧溟。
塞下曲五首 其三
张鹏翮（清代）

惨淡黄云日色低，红毛碧眼向人啼。并驱马上扬鞭去，莫向桃花洞口迷。
四顶山
罗隐（唐代）

胜景天然别，精神入画图。一山分四顶，三面瞰平湖。

过夏僧无热，凌冬草不枯。游人来至此，愿剃发和须。
挽傅德芳主簿
彭龟年（宋代）

亭亭梁木遽然倾，吾里诸生失典型。
已向东维次箕宿，定知南典厌文星。
书盈故箧墨犹湿，影挂虚堂灯自青。
忍听咿呜哀挽罢，一川东去杳冥冥。
正仲复有倒和春愁曲之作依次奉答
戴表元（宋代）

渐老之日来垂垂，已去之日不可追。
伤春畏老两作恶，世事尝与愁人随。
忽得君家遣愁具，行歌日日春溪路。
不知愁绪逐诗来，更惜芳颜被春误。
王孙草暗谁重游，曲江痛哭穷参谋。
燕骑琵琶谓城酒，居人不觉行人愁。
行人欲归痿念起，白发逢春心未死。
水流花落无处寻，燕去鸿来何日已。
溪村此日更萧然，强笑为君呼酒船。
黄鸡唤日不待晓，蟠桃一熟三千年。
草间管乐真浪语，鸟雀应门蓬柱宇。
祗余平世畎亩心，夜半吴吟泣风雨。
高人与虎能同居，壮士断蛇应不殊。
年高渐欲置忧患，每赖君语相调娱。
昔日刘郎悲放逐，看花惆怅春无绿。
何如今日春愁曲，灿醉徉狂白云谷。
沁园春（无为灯夕上陆史君）
杨元亨（唐代）

一棹横江，问讯盟鸥，太守谓谁。道皇华使者，光风洒落。元宵三道，乐与民俱。宝榼金鞯，玉梅钗燕，斗鸭阑干花影嬉。人迎笑，似玉京春浅，长是灯时。

风流不减人知。算岳牧词人谁似之。把南楼风月，渚宫丘壑，竹西歌舞，行乐濡须。万斛金莲，满城开遍，朵朵留迎学士归。明年宴，看柑传天上，月在云西。
春日五首
刘克庄（宋代）

归到城门欲发更，马头惟有暮鸦迎。
小窗了却观书课，几首残诗旋补成。
春贴子 皇帝阁六首 其一
真德秀（宋代）

嘉定无疆历，才开第五春。金穰端有兆，太岁恰居申。
留别叶不凋丁巳千金守戎
卢游（明代）

麒麟开汉阁，上将出名家。绶结金为印，腰浮玉是花。

天空珠浦静，雪霁海云赊。几度高轩过，旌旗捲日斜。
正月十九日四更起读朱文公年谱至天大明赋十
方回（元代）

开禧嘉定擅权卧，地下眉头想更颦。
侂远传衣至亡国，止缘不用读书人。
登陕州北楼却忆京师亲友
刘禹锡（唐代）

独上百尺楼，目穷思亦愁。初日遍露草，野田荒悠悠。

尘息长道白，林清宿烟收。回首云深处，永怀乡旧游。
舟中道士郑谷耕摘阮咸清甚而雅放
韩淲（宋代）

天台坐忘真，为我洗俚耳。浮舟作阮咸，坐客亦兴起。

此声从何来，湖阴正清泚。孟公苦好客，下榻更奇士。

卢遨踞龟壳，万事俱不理。夏衣始轻体，莲钱复靡靡。

重酌黄冠师，依风且流徵。
选官图口号
孔平仲（宋代）

环合官图展，观呼象子圆。飞腾随八赤，摧折在双玄。

已贵翻投裔，将薨却上天。须臾文换武，俄顷后驰先。

错杂贤愚品，偏颇造化权。望移情欲脱，患失胆俱悬。

愠色观三已，豪心待九迁。宁知即罢局，荣辱两茫然。
偈颂六十五首 其五十四
释普济（宋代）

验人眼，截流机。德山临际，伏惟伏惟。
偈三首 其一
释梵言（宋代）

吾心似秋月，碧潭清浩洁。无物堪比伦，教我如何说。
邓司徒祠清奇古怪四老柏歌
方仁渊（清代）

司徒庙前四老柏，枝化虬龙根化石。千年灵物卧深山，风雨雷霆劫不拔。

一株清而臞，便便硕腹如醇儒。一株古而秀，肌理盘旋皮锦绣。

一株斧劈碎条条，离奇老干驾虹桥，枝末腾空干碧霄。

更有一株形容古怪出人意，双龙怒斗身跌地。一爪撑空不著尘，蜿蜒天矫明珠戏。

苍鳞翠鬣耀眼鲜，昂头皆欲升青天。崔巍郁律洵神物，栖鸾巢凤烘云日。

缅想司徒东汉功，昆阳血战土花红。何为香火庙社兹山中，自从高宗睿赏题四字，直与孔明庙前老柏争英风。
留石堂诗为严秋野郡守 其三
陈邦彦（明代）

八桂诒来粤所稀，即教携去未云非。如何皂盖三年远，不载青山一石归。
以读书破万卷下笔如有神为韵赋十诗送赵然然
方回（元代）

误训若稽古，字至于三万。
一言思无邪，可以了群怨。
世人尔所有，夜光珠径寸。
吾侪道固穷，君子兼山艮。
试墨
钱时（宋代）

玉藏顽石藕出泥，物以质就知者稀。
世间找誉苦未定，楮君不言公是非。
风流子
陆求可（清代）

花前新酒绿，谁相劝、赖有莫愁声。正刻羽引商，移宫流徵，当筵一曲，宛转分明。

歌喉逞、萧萧林朩落，黯黯碧云凝。衣着缕金，扇低宝月，韩娥未去，梁上尘惊。

回风才唱罢，看栏畔浑似，秋后凄清。谁念丽娟魂断，不比秦青。

想花朝月夕，等闲度过，阳阿白雪，无限关情。引得周郎一顾，唤作春莺。
句 其三
吕本中（宋代）

山中露冷草木瘦，江上月寒蒲柳秋。
言反江阳寓目灞涘赠易州陆司马诗
王胄（隋代）

游人卖药罢，徐步反江干。行吟灞陵岸，回首望长安。

晨华照城阙，参差复郁盘。千门含日丽，万雉映霞丹。

云开承露掌，吹动相风竿。游童轻薄少，鲜服鵔鸃冠。

花开傅粉晏，尘起副车韩。屡投双飞剑，曾操两色丸。

挂玉要游女，弹珠落矫翰。信美非吾乐，何事久盘桓。

欲动南登咏，还谣北上难。眷言思旧友，徂远路漫漫。

燕陲望楚服，天际与云端。棹发吴涛上，荆歌易水寒。

十年阻风月，万里别金兰。心期竟何许，怀抱日摧残。

容华冉冉谢，衣带朝朝宽。盛宪宁延寿，刘琨自少欢。

宿昔均取舍，同波岂异澜。赠言不尽意，掷笔起长叹。
临江仙 月当头夜，即事感怀
袁绶（清代）

见说当头今夜月，鉴来瘦影都无。惺忪扶醉下庭除。

霜花欺酒面，寒透镂金襦。

笑问常仪应识我，故吾可似今吾。仓山风景拟蓬壶。

何当成小谪，无分住仙都。
题唐显孝饶娥墓
程时登（宋代）

悠悠孤愤倚中流，饱阅川陵四百秋。
水际丛祠犹昨日，人间抔土几荒丘。
故乡爱说饶饶姓，往事空传柳柳州。
满目夕阳凝睇久，桐花飞落钓鱼舟。
松阴庭户枕清波，小立碑亭校旧讹。
一念纲常行宇宙，几番风雨起山河。
世间如此丈夫少。天下从渠女妇多。
倚遍栏干千古意，登临不敢更高歌。
雁汊东守风四首 其四
陈造（宋代）

东趣长风沙，移柂取空隙。波头蛰飞雪，幸矣不数刻。

连延百家聚，俯瞰白沙碛。卖饼售虾菜，傍舷忽络绎。

矧闻淮南音，眼中便乡国。田翁颜甚温，村酒酽堪吃。

突兀戎官廨，户柱相映赤。颇喜霜夜眠，更鼓听历历。
凭栏人·春思
乔吉（元代）

淡月梨花曲槛傍，清露苍苔罗袜凉。恨他愁断肠，为他烧夜香。
恭依皇祖鄚州水淀杂诗韵 其三
弘历（清代）

画意湖光山影，生涯沙觜溪头。载得鱼鹰棹去，银刀顷刻盈舟。
寿叶台山太师二首 其二 赋得鳌顶云峰
伍瑞隆（明代）

鸿濛昔未辟，未有补天手。青山各混沌，流峙自相蹂。

女娲截巨鳌，戴以众山首。是时九仙人，丹灶亦初守。

相随奠山岳，耸出万仞陡。青天金芙蓉，翠彩分四走。

容容山上云，时作苍龙吼。莽荡应风雷，洒润满林薮。

中有上仙人，云卧日渐久。朅来游其巅，万灵在衿肘。

壮哉鳌戴功，天柱永不朽。
登齐山
韦骧（宋代）

临岐跋马向齐山，苒苒烟萝试一攀。怪石何年居物表，白云终日伴僧閒。

气吞城郭纷嚣外，势接江湖浩荡间。况是重阳时节近，紫微前咏好开颜。
同行可元章报恩寺行香登佛牙楼望胜己山
王十朋（宋代）

篮舆拂晓出东关，钟磬声闻杳霭间。心欲报恩频入院，人逢胜己更观山。

竹香细细禅房静，江水浑浑野渡闲。欲问渔人国兴废，黄鹂隔叶语绵蛮。
送宋甥原亮从子诚兄读书塔山寺
钱宰（明代）

汝于舅氏从游远，我与难兄相忆深。两眺青山来入梦，一江白水去同心。

檐花夜雨明双炬，鲑菜春船送万金。休暇何时定归省，舍云飞处是山阴。
阆州新井县丰山镇慈光院殿柱有咸平三年寇莱
王灼（宋代）

荒山古刹殿柱头，莱公题诗说羁游。
当时海棠不择地，有似野羁横孤舟。
澶渊功成返黄屋，东储夜宴烧椽烛。
老向雷州着绿衫，蜀芳剪弃吴舡覆。
一骥向来超万群，谁与九原呼相君。
天寒酒浅不供醉，卧看北风吹阵云。
正月十日小园瑞香盛开
葛立方（宋代）

天上新春破，奇花照野塘。
灵苞泄兰麝，仙骨傲风霜。
未放攒丹粒，初开散粉囊。
亭亭欹宝槛，戢戢动香房。
庐阜移僧钵，平原出相堂。
栾枝识嘉种，桐叶认真香。
左紫空西洛，辛夷谩楚湘。
邀宾须醉赏，莫诉引杯长。
送萧检讨引高南归
解缙（明代）

新雨不成泥，軥舟树上啼。征夫怀远路，家在大湖西。

别家今几度，杨柳江边树。念乡车轮下，渐是中年路。

万事中年尚可期，人生且莫长别离。长别离，向何方，九河落花晴浦香。

玉雎斑斑凫乳黄，南望不见二高堂，奈此游子思故乡。

我家萧君济世早，功成身退合天道。当时未必去者贤，挽不回之卧烟岛。

后来亲阅亏成事，始识从初去时好。我不能赤手缚虹霓，又不能委身同草木。

生逢尧舜时，肯受泥涂辱。昨者误奋龙门雷，蝘蜓嘲之自云足。

忧者举觞酬白日，惟有皇天照空谷。张公云，吴江生，我有千载意，不羡身后名。

为君写作送行曲，曲中摧曳难为情。君行不听，我意不平。

明日买船棹秋声，送秋东下窥沧瀛。飘然如去白玉京，须君禹穴相逢迎。

相见不见须相待，客行虽迟心不改。
出塞行五首 其五
方一夔（宋代）

登高望西北，里数逾五千。谁言龙庭远，转盼跨幽燕。

喊声振瓦石，斗志前旌旃。足蹈猛虎尾，手揽饥蛟涎。

富贵自有命，此身若浮烟。古来功名士，发迹昉穷边。

不见小盘龙，兜鍪换貂蝉。岂为章句儒，白首埋陈编。

见嗤灰与土，黯死吹不然。
失调名
楼采（宋代）

汗粉难融，袖香新窃。
采蒪曲四首 其一
曹家达（清代）

迢遥大堤边，秋水一何深。采蒪莫采丝，丝长牵郎心。
酬光吉叔用前韵见寄
洪适（宋代）

怨鹤今谁侣，驯鸥讵可亲。颇思同渌酒，久已厌红尘。

归梦常通夕，微吟漫惜春。床头易在否，触手不应新。
句
知业（唐代）

接岸桥通何处路，倚栏人是阿谁家。（见《葆光录》）
野烧
陈舜俞（宋代）

急烧山上草，莫顾山下木。
烧草得地美，欲种来岁粟。
乘风纵巨燎，烈烈遍岩谷。
既不问玉石，何暇爱麋鹿。
寄谢种粟翁，乘时择嘉谷，
无俾稂莠俱，还见故草绿。
栋材已灰烬，著意规饱腹。
雪
韩淲（宋代）

我枕曲藉糟，女为彼玉雪。惊心京索旧，流徙此越绝。

霏霏醉飞花，堂上烛勿灭。
较射毕青云峰示诸生
李梦阳（明代）

射毕孤峰聊独上，绕峰冬树发孤云。天开远岫迟迟见，木落寒江细细分。

礼乐衣冠先此地，纲常簪组愧斯文。亨衢接武寻常事，孝子忠臣百世芬。
郊行书事
谢逸（宋代）

斩新气象晓怀清，拂面西风卯酒醒。万物归根秋寂寂，大田多稼雨冥冥。

独逢隔水一山碧，不觉举头双眼青。预想明年生事足，不烦结柳使奴星。
薄倖 过阊门感怀用湘瑟词韵
陈维崧（清代）

春波甸线。把船槛、和愁倚遍。记旧日、胆娘门巷，只在画桥南转。

靠他家、一树枇杷，流莺日日啼歌扇。向燕子楼边，鹅儿酒内，生受花怜柳眷。

到今日、思量处，空爇尽、沈香火慢。被东风几阵，晴丝一夜，吹将往事连天远。

鲛珠休溅。便玉京仙圃，也应风景年年换。閒愁莫惹，城下红桃正绽。
奉和牧翁催妆词四首 其一
周永年（明代）

白龙潭古鹊桥虚，取道鸳湖聚戏鱼。那得直逢牛女夕，始教隔巷看停车。
山居三首
刘应时（宋代）

行年当耳顺，涉世尚心劳。
倦矣归三径，皤然愧二毛。
留诗羞茗供，为客酿松醪。
晚照横篱落，呼儿课楚骚。
禅人请赞
释师范（宋代）

这瞎贼，无羁勒。
指槐骂柳，将南作北。
横也凑他不得，竖也凑他不得。
谁知箩裹生姜，元是井中侯黑。
水西寺东楼晓起闻莺
刘基（明代）

日上高城柳影齐，风轩临水看莺啼。
初来木杪鸣相应，稍入花间听却迷。
芳草自深句践国，行人犹隔御儿溪。
思家每恨无轻翼，可对莺花不憯凄。
谢杨秀才惠文编
李新（宋代）

漆园梦过感天涯，坐客元非借齿牙。
小杜阿房终是好，沈郎雌霓不容差。
岂羞东郭先生履，行谢关西孔子家。
五斗折腰闻道晚，未穷摛藻胜春花。
寄尹叔 其二
李正民（宋代）

为人疏懒自天真，从宦区区本为贫。尚恨有情难学道，正缘无事不随人。

腥咸连日逢河伯，击拍终宵困黍民。乐静爱閒吾得计，何须更问要涂津。
子楚煮雪水沦团茶乃与陶翰要语以诗见戏不敢
王洋（宋代）

平生何居士，一壑清江濆。
达观真在士，独往乃声闻。
我亦策蹇真，不甘子绝群。
追逐到灭景，回视嗟纷纭。
今朝玉储开，群仙剪瑶裙。
迷空散一花，万叠屯寒云。
赏心会两遂，百忧销一焚。
双凤已鸣似，神椎搞孤军。
更看阴沴尽，高檐挂晴曛。
寄题周效美琨瑶洞
梅尧臣（宋代）

仙人采玉驱雄龙，列山剖璞青腔空。
因邃为堂曲为室，石乳溜壁光玲珑。
僊归龙去草树草，蔽翳不复人踪通。
指疆买墅下峰下，洗斸务欲险怪穷。
蛇鳞鹿迹尚莫到，安问樵老诸牛童。
古今未得君独得，万景付与由天公。
何当归来敛头角，任从宝气生白虹。
阴溪浅水菖蒲绿，下有虾蟆双眼红。
及时佐酒斫两股，勿使更入明月中。
咏鱼诗
岑德润（魏晋）

剑影侵波合，珠光带水新。莲东自可戏，安用上龙津。
赠欧阳建诗
石崇（魏晋）

文藻譬春华。
飘飖若鸿飞。
欧阳文忠
岳珂（宋代）

公于率更，每称吾家。是书之传，似耶非耶。书出于心，既劲且方。

世多公书，行或未藏。易方而圆，飘飘若仙。楷以其人，行以其天。

堂堂斯文，维轲与雄。我观二书，如或见公。
晚登南禅寺三清殿
李荣树（唐代）

石蹬层层路不平，登临绝巘四望惊。田分万井村高下，烟点三望树纵横。

山势东来围古塞，河声北走撼边城。自然落日照青海，欲泻杯中水一泓。
寄怀二十首
赵蕃（宋代）

剩水残山觉范诗，泛然孤棹去何之。
倚樯吟啸元无忤，谁信今朝无早炊。
和别驾喜雨四绝
魏了翁（宋代）

山北山南遍插秧，天时较似去年强。
从今无事閒风月，分作屏星一半凉。
菩萨蛮 夏日访潘子见归舟作
韩纯玉（明代）

夹山一带山平远，湘溪问字归家晚。荷气晚来多，斜阳雨半蓑。

吾生何所寄，泛宅浮家去。苕水碧于天，孤舟独往还。
山阳即席献裴中丞
赵嘏（唐代）

早年天上见清尘，今日楼中醉一春。暂肯剖符临水石，

几曾焚一动星辰。琼台雪映迢迢鹤，蓬岛波横浩浩津。

好是仙家羽衣使，欲教垂涕问何人。
牡丹
梅尧臣（宋代）

洛阳牡丹名品多，自谓天下无能过。
及来江南花亦好，绛紫浅红如舞娥。
竹阴水照增颜色，春服帖妥裁轻罗。
时结游朋去寻玩，香吹酒面生红波。
粉英不忿付狂蝶，白发强插成悲歌。
明年更开余已去，风雨吹残可奈何。
临济赞
释崇岳（宋代）

一棒一喝，倾湫倒岳。
凌蔑吾宗，这白拈贼。
闻官军继至未睹凯旋
韦庄（唐代）

嫖姚何日破重围，秋草深来战马肥。已有孔明传将略，

更闻王导得神机。阵前鼙鼓晴应响，城上乌鸢饱不飞。

何事小臣偏注目，帝乡遥羡白云归。
和王定国二首二
晁补之（宋代）

还朝便与山水疏，只有此月随吾居。
莫论人隔十日面，犹胜犬传千里书。
清虚有物濯烦暑，藤床对月如对雨。
赋成鸿雁入周诗，未觉宣王似吾主。
初夏四首 其一
释德洪（宋代）

嘒嘒新蝉绿叶遮，一声临晚到山家。未应春色全归去，犹有芳丛刺史花。
寒夜读书
陆游（宋代）

韦编屡绝铁砚穿，口诵手钞那计年。
不是爱书即欲死，任从人笑作书颠。
偈颂四十一首 其一
释普宁（宋代）

迷悟两门，圣凡二路。总与诸人开辟了也，普请一时證入。
春游杂兴
陆费瑔（清代）

一角红楼飏柳烟，水阑花鸭抱雏眠。钓丝风里瓜皮稳，不上吴江赤马船。
晚春
晏几道（宋代）

一春无事又成空，拥鼻微吟半醉中。夹道桃花新过雨，马蹄无处避残红。
次储兄韵
陈宓（宋代）

茗瓯吹积雪，薰鼎拨寒灰。
觌面看修竹，披襟映古槐。
日长嗟侣少，风动喜朋来。
共此林泉兴，生涯水一杯。
金刚随机无尽颂 其一 妙行无住分第四
释印肃（宋代）

妙行无拘执，三界非出入。相对且无言，巍巍独足立。
为曹佥事画溪山春晓图因题
倪瓒（元代）

荆溪之水清涟漪，溪上晴岚紫翠围。连舸载书烟渚泊，提壶入林春蕨肥。

身远云霄作幽梦，手栽花竹映山扉。矶头雪影多鸥鹭，也著狂夫一浣衣。
偈
释子经（宋代）

和气生枯蘖，寒云散远郊。木人占吉兆，夜半露龟爻。
送郑尚书守建安十首
彭龟年（宋代）

从此褰帷去帝乡，闾阎辛苦是平章。
皂囊若有新丰奏，才过龙团第一纲。
观灯
张萧远（唐代）

十万人家火烛光，门门开处见红妆。歌钟喧夜更漏暗，

罗绮满红尘土香。星宿别从天畔出，莲花不向水中芳。

宝钗骤马多遗落，依旧明朝在路傍。
洛下卜居
白居易（唐代）

三年典郡归，所得非金帛。天竺石两片，华亭鹤一支。

饮啄供稻粱，包裹用茵席。诚知是劳费，其奈心爱惜。

远从馀杭郭，同到洛阳陌。下担拂云根，开笼展霜翮。

贞姿不可杂，高性宜其适。遂就无尘坊，仍求有水宅。

东南得幽境，树老寒泉碧。池畔多竹阴，门前少人迹。

未请中庶禄，且脱双骖易。岂独为身谋，安吾鹤与石。
行香子
王韵梅（清代）

闲拂冰弦，闷拂云笺。总无聊、狼藉愁年。黄昏小坐，白日闲眠。

叹意阑珊，情萧索，恨缠绵。

叶落阶前，烛剪窗边。较心愁、秋水长天。露凝鸳瓦，风扣鱼环。

正桂飘香，人憔悴，月团圆。
东南
李商隐（唐代）

东南一望日中乌，欲逐羲和去得无。

且向秦楼棠树下，每朝先觅照罗敷。
谒金门（丁酉冬昌山渡）
赵师侠（宋代）

江水绿。江上数峰如簇。唤渡小舟来岸北。＿舆行太速。

素艳窗纱笼玉，不负看花心目。今夜知他何处宿。断魂沙路曲。
寄鞏大监
姜特立（宋代）

十里兼旬信不通，每看金阜想高风。
已知惮暑难迎客，不敢将诗更恼公。
度盘山岭望雁宕诸峰雨止大荆旅店
王又曾（清代）

此邦南戒尽，山势驱入海。崛强屹元气，雕劖出真宰。

舄下岭刺天，接眼益𡼊嶵。乳郭所色络，望若披重铠。

攒攒百青莲，朵朵吐蓓蕾。春空媚云物，酝藉固有在。

应知太古前，犹未混沌改。卒见无急惊，山灵讵相绐。

诘朝果此游，须鼓脚力倍。姑去梦烟村，稍伺雨声怠。
偈颂一百二十三首
释崇岳（宋代）

西天四七，唐土二三。
天下老和尚，的的相承，
不容眨眼，老德山因甚拆却佛殿。
十月六日园丁置墨紫
方岳（宋代）

已是年时欲雪天，谁回冷落作芳妍。
极知品在群葩上，忽与梅芳一着先。
颜色依然香墨重，花头不减暮春圆。
人言桃李多如此，有底能移造化权。
乌夜啼二首
曹勋（宋代）

月落啼乌近锁窗，锁窗深处绣鸳鸯。
鸳鸯未就肠先结，马踏天山夜飞雪。
归来且莫话封侯，同醉笙歌弄明月。
题春晚
周敦颐（宋代）

花落柴门掩夕晖，昏鸦数点傍林飞。
吟余小立阑干外，遥见樵渔一路归。
同杨明府拟作登端州东门浮屠诗
黎简（清代）

南出福字堂，东赴丰乐堤。马首立突兀，阴到龟峰西。

初若入地窟，将次盘天梯。仰高眼酸黑，忍冻南雾迷。

蜗螺渐逼窄，顶踵相攀跻。浩然诸天宽，始见千峰低。

牂牁五千里，蠕蠕悬白霓。苍梧一点烟，昆仑但丸泥。

西风中原外，秋色来萋萋。寒峡束百粤，其下巢蛟鲵。

何年倚天剑，一划分沟蹊。遂令万古流，忿怒争排挤。

大地莽牢落，半空留笑啼。迢遥后人心，境在感亦齐。
同外孙文九新春五绝句
苏辙（宋代）

瓮中腊脚长忧冻，户外春风那得知。
酒熟定应花未动，举瓢先对柳千丝。
志宏复示秋意五篇次韵和之 其一
李纲（宋代）

秋风到枕前，策策鸣窗苇。起看山吐月，残夜楼明水。

皎月与我心，清净两无滓。玉露滴烟霄，飘然杂桂子。

姮娥应笑人，仳离放红蕊。乘风游广寒，三十亿万里。

宫阙不胜寒，九奏感人耳。不如且世间，浩歌书著纸。
送上饶韩宰官满归东阳
韩淲（宋代）

三年制锦见能贤，秩满归来宝婺边。族阔是非无不尔，位高翻覆有如然。

莫因别派妨随牒，且念前闻稳著鞭。北客相家今几许，堂堂忠献自凌烟。
杂曲歌辞。轻薄行
齐己（唐代）

玉鞭金镫骅骝蹄，横眉吐气如虹霓。五陵春暖芳草齐，

笙歌到处花成泥。日沉月上且斗鸡，醉来莫问天高低。

伯阳道德何涕唾，仲尼礼乐徒卑栖。
河传
杨继端（清代）

送春何处。一池微雨。依依落絮。踏青还约凤侣。寄语。

湔裙临洛踏。

弹棋笑指金蝉赌。偏输与。偷掐花枝补。荡春愁。木兰舟。

休休。春归不可留。
邓城道中怀旧时德麟相拉至江北三县
李廌（宋代）

昔从郡丞游，余寒春未回。
玄云蔽冷日，朔风卷黄霾。
枯榛拥残雪，疏篱横野梅。
季夏方溽暑，後乘复与偕。
青秧舞白水，赤日飞红埃。
牛马暍俱喘，蜩螗嘒相哀。
值此寒暑变，感予羁旅怀。
行行江湖去，举棹向天台。
老妇脍鲂鲤，丁男涤尊罍。
霜橙荐紫蟹，水藕浮琼醅。
念公复行县，秋光当独来。
予时定相望，持酒上高台。
宫词 其七十三
周彦质（宋代）

圣学渊宏百世师，六宫薰习喜文词。睿思传出宸章丽，院院珠装御制诗。
题伯时天育骠骑图二首
黄庭坚（宋代）

玉花照夜今无种，枥上追风亦不传。
想见真龙如此笔，蒺藜沙晚草迷川。
金错刀·日融融
冯延巳（五代）

日融融，草芊芊，
黄莺求友啼林前。
柳条袅袅拖金线，
花蕊茸茸簇锦毡。
鸠逐妇，燕穿帘，
狂蜂浪蝶相翩翩。
春光堪赏还堪玩，
恼煞东风误少年。
和刘尉赤岸上巳 其一
张商英（宋代）

教池天气不胜情，携手聊同陌上行。洛禊嬉游修故事，楚歌欢笑集村氓。

慕潘珍果盈车掷，挑卓幽琴满座倾。为报兰亭王逸少，且无今日管弦声。
谢张直卿以铁如意见遗
朱多炡（明代）

土花斑驳锦模糊，一片寒冰出锻炉。致向书中称折角，捉来石上稳跏趺。

提携起舞旋长袖，慷慨酣歌缺唾壶。多谢司空饶博物，祗愁无地击珊瑚。
辟署后空地为菜畦 其三
萧霖（清代）

治人自有术，种蔬亦有方。培之欲其厚，养之欲其长。

毋为日炙欲，勿令虫啮伤。雨露所不逮，灌溉焉可忘。

行之经半载，已见沃若光。瓜壶硕且大，葵藿清而香。

如有非种者，锄莠安其良。物生既以遂，庶可佐盘觞。
八月八日发潭州后得绝句四十首
赵蕃（宋代）

仰山林壑旧曾游，拟欲重寻不自由。
倚赖舣舟相对处，为予排闼向城头。
题吴发原南居
马戴（唐代）

闲居谁厌僻，门掩汉祠前。山色夏云映，树阴幽草连。

晴光分渚曲，绿气冒原田。何日远游罢，高枝已噪蝉。
送交代荣子邕
邹浩（宋代）

頖宫久戢身，所造益了了。慷慨揖古人，百为无一矫。

就令力回天，初不变忽眇。璀璨文字间，与此故相表。

服膺今十年，邂逅辱继绍。遇我逾故交，微言几昏晓。

可怜不两留，行色逐飞鸟。蓬山插青冥，郁郁佳气绕。

怀铅谢风尘，大用此其兆。愿子更勉旃，真贤古来少。
留别东阳
陆宰（宋代）

前身疑是此山僧，猿鹤相逢亦有情。珍重岭头风与月，百年常记老夫名。
书薛公肃山斋
李流谦（宋代）

爱山仍以山名斋，问山何许檐周回。
午窗睡足一笑起，风吹市声不到耳。
插貂鸣玉主人事，山不撩君君自戏。
细思却合幽人居，分我半几来读书。
姑孰十咏。牛渚矶
李白（唐代）

绝壁临巨川，连峰势相向。乱石流洑间，回波自成浪。

但惊群木秀，莫测精灵状。更听猿夜啼，忧心醉江上。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其六
周密（宋代）

似闻苍弁西，下有蛟蜃宅。跃然动游情，朝来蜡吾屐。

披荆不惮崄，高下倚孤策。斯游亦不恶，俗士或啧啧。

路转松风长，陇首孤云白。
蓝溪元居士草堂
孟郊（唐代）

市井不容义，义归山谷中。夫君宅松桂，招我栖蒙笼。

人朴情虑肃，境闲视听空。清溪宛转水，修竹徘徊风。

木倦采樵子，土劳稼穑翁。读书业虽异，敦本志亦同。

蓝岸青漠漠，蓝峰碧崇崇。日昏各命酒，寒蛩鸣蕙丛。
徐太博母夫人挽词
戴栩（宋代）

孙荣子贵问何如，笾斝盈庭学鲁儒。
若尽礼宗天下少，纵修彤鲁古人无。
归眠山馆还知命，赐吉朝衣得暂娱。
欲寄升堂千点泪，兰负吹雨暗前湖。
寒梦
释函可（明代）

北风吹不歇，梦中道路寒。故里逢父老，凛冽多惨颜。

五岭炎蒸地，腊月常衣单。不信别来久，霜雪亦漫漫。
颂古二十五首
释崇岳（宋代）

腊月烧山，天宽地宽。
筑著磕著，彻骨毛寒。
和张仆射塞下曲六首
卢纶（唐代）

鹫翎金仆姑，燕尾绣蝥弧。
独立扬新令，千营共一呼。

林暗草惊扬，将军夜引弓。
平明寻白羽，没在石棱中。

月黑雁飞高，单于夜遁逃。
欲将轻骑逐，大雪满弓刀。

野幕敞琼筵，羌戎贺劳旋。
醉和金甲舞，雷鼓动山川。

调箭又呼鹰，俱闻出世能。
奔狐将迸雉，扫尽古丘陵。

亭亭七叶贵，荡荡一隅清。
他日题麟阁，唯应独不名。
春日郊行
胡宏（宋代）

东郊野马烂氛氲，聊驾柴车问讯春。
远草绿沉烟雾里，高花红照绮罗新。
迎风柳占莺啼处，带雨泥融燕觜匀。
动植自私还自足，天边愁杀踏青人。